钦定古今图书集成/理学汇编/学行典/第259卷 > 井丹
## 钦定古今图书集成/理学汇编/学行典/第259卷 > 井丹

按《后汉书逸民传》：“井丹，字大春，扶风郿人也。少受业
太学，通《五经》，善谈论。故京师为之语曰：‘五经纷纶井
大春’。性清高，未尝修刺候人。建武末，沛王辅等五王
居北宫，皆好宾客，更遣请丹，不能致。信阳侯阴就，光
烈皇后弟也。以外戚贵盛，乃诡说五王，求钱千万，约
能致丹，而别使人要劫之。丹不得已，既至，就故为设”
麦饭葱叶之食，丹推去之，曰：“以君侯能供甘旨，故来
相过，何其薄乎？”更致盛馔，乃食。及左右进辇，丹笑曰：
“吾闻桀驾人车，岂此邪？”坐中皆失色，就不得已而令
去辇。自是隐闭，不关人事，以寿终。